 „Spoločne to dokážeme“ 

**Spojená škola, Školská 7, Banská Bystrica** so svojimi tromi organizačnými zložkami zabezpečuje prípravu žiakov v učebných a študijných odboroch v profesiách, ktoré pokrývajú v celej šírke odvetvie strojárskeho, automobilového, elektrotechnického, farmaceutického priemyslu, digitálnych sietí a tiež obchodu a služieb cestovného ruchu a služieb kozmetických.

V roku 2015/2016 škola vypracovala ŠkVP a začala vzdelávanie v novom študijnom odbore **autotronik.** Je to 4- ročný študijný odbor končiaci maturitou. Odbor v súčasnosti škola vyučuje experimentálne ako jedna zo šiestich škôl na Slovensku. Nakoľko končí jeho experimentálne overovanie, využili sme možnosť zúčastniť sa za **pomoci finančnej podpory programu ERASMUS+** zahraničnej stáže u nášho partnera SOŠ a SOU Vocelova 1338 v Hradci Králové v ČR, kde majú s vyučovaním študijného odboru autotronik dlhoročné skúsenosti.

**V dňoch 6. 10- 19.10. 2019** sa 12 žiakov študijného odboru autotronik, 6 učitelia odborných predmetov a 2 sprevádzajúce osoby z našej školy zúčastnili odbornej stáže v rámci **projektu** **ERASMUS + s názvom „Spoločne to dokážeme “**. Počas 2 týždňov sa učitelia a žiaci zúčastnili na hodinách teoretického a praktického vyučovania v triedach odboru autotronik a tiež navštívili zmluvné podniky, v ktorých prebieha prax študentov.

Súčasťou bohatého programu boli aj exkurzie v závodoch ŠKODA AUTO Mladá Boleslav- výroba automobilov a IVECO BUS Vysoké Mýto- výroba autobusov, v ktorých prebieha odborný výcvik žiakov a s ktorými česká škola dlhodobo spolupracuje. S vedením týchto podnikov sme si vymenili poznatky a skúsenosti o efektívnej a účelnej praxi študentov.

Celá mobilita bola pre nás veľkým prínosom a získané informácie využijeme pre podmienky našej školy. Na základe skúseností zo zahraničia urobíme analýzu  ŠkVP v odbore autotronik, revidujeme naše učebné osnovy, metódy vyučovania na teórii a praxi, aby sme úspešne zavŕšili jeho experimentálne overovanie a následne ho zaradili ako tradičný odbor na našej škole, čím splníme požiadavku budúcich zamestnávateľov našich žiakov o potrebe uvedeného odboru na trhu práce.

Realizácia projektu prispela k naplneniu potreby zvyšovať odbornosť pedagógov a žiakov aj spoluprácou s partnerskými školami v zahraničí **s finančnou podporou EÚ v rámci programu ERASMUS +.**